Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 252/08)

Šiuo paskelbimu suteikiama teisė pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos pateikti prieštaravimą dėl paraiškos.

BENDRASIS DOKUMENTAS

„OKTOBERFESTBIER“

ES Nr.: PGI-DE-1034 – 23.8.2012

SKVN ( ) SGN (X)

1. Pavadinimas (-ai) [SKVN arba SGN]

„Oktoberfestbier“

2. Valstybė narė arba trečioji šalis

Vokietija

3. Žemės ūkio produkto arba maisto produkto aprašymas

3.1. Produkto rūšis

2.1 klasė. Alus

3.2. Produkto, kurio pavadinimas nurodytas 1 punkte, aprašymas

Žemutinės fermentacijos alus

Pradinė misa, proc.: 13,6–14,0 Alkoholio koncentracija, tūrio proc.: 5,3–6,6 Spalva (EBC): 6,0–28,0 vnt. Karčiosios medžiagos (EBU): 16,0–28,0 vnt.

Šviesus, aukso, gintaro spalvos arba tamsus, skonis – nuo malonaus, labai sodraus ir minkšto arba salyklo aromato iki švelnaus apynių skonio su labai švelniu karstelėjimu arba ryškaus, salsvo skonio.

Nurodytoms vertėms taikomos įstatymu nustatytos ir kompetentingų Bavarijos maisto produktų kokybės priežiūros įstaigų pripažįstamos leidžiamosios nuokrypos.

Gamyba vykdoma pagal 1487 m. Miuncheno grynumo įstatymo principus, išdėstytus Laikinojo alaus įstatymo (VorlBierG) 9.1 skirsnyje.

Vanduo turi būti iš Miuncheno miesto teritorijoje esančio žvirgždo sluoksnio, siekiančio terciaro periodo sluoksnius. Šių gilių gręžinių, iš kurių šiuo metu išgaunamas vanduo, gylis siekia, priklausomai nuo vietovės, 140–250 m. Miuncheno komunalinio vandentiekio vanduo neatitinka šių reikalavimų....

3.3. Pašarai (tik gyvūninės kilmės produktams) ir žaliavos (tik perdirbtiems produktams)

Sudedamosios dalys turi būti miežiai, salyklas, apyniai, mielės ir vanduo. Vanduo turi būti iš Miuncheno miesto teritorijoje esančio žvirgždo sluoksnio, siekiančio terciaro periodo sluoksnius.

3.4. Specialūs gamybos veiksmai, atliktini nustatytoje geografinėje vietovėje

Visas „Oktoberfestbier“ alaus gamybos procesas turi vykti Miuncheno miesto teritorijoje. Alaus gamybos procesas prasideda nuo salyklo gamybos ir misos paruošimo, o baigiasi po 4–11 savaičių trunkančio saugojimo laikotarpio, per kurį jaunas alus natūraliai prisotinamas angliarūgštės ir brandinamas tol, kol įgauna galutinį skonį.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Alus ženklinamas nuoroda „Oktoberfestbier“. Pagal Reglamento (ES) Nr. 1151/2012 12 straipsnio 3 dalį kartu su Įgyvendinimo reglamento Nr. 668/2014 13 straipsnio 3 dalimi, etiketėje pateikiami su SGN susijęs Sąjungos simbolis ir įregistruotas pavadinimas.

4. Glaustas geografinės vietovės apibūdinimas

Miuncheno miesto teritorija

5. Ryšys su geografine vietove

Geografinės vietovės ypatumai

Miuncheno mieste gaminamo alaus „Oktoberfestbier“ išskirtinumas ir jo geras vardas yra nulemti šimtmečius puoselėto tradicinio gamybos būdo ir išskirtinio Miuncheno „Oktoberfest“ šventės populiarumo.

1487 m. buvo priimtas Miuncheno grynumo įstatymas. Šiame įstatyme ne tik buvo nustatytos alaus sudedamosios dalys, bet ir nurodyta, kad alus turi būti tikrinamas (dabar tai vadinama alaus kokybės patikrinimais). Šis reikalavimas galioja ir šiandien ir yra nurodytas Laikinojo alaus įstatymo (VorlBierG) 9.1 skirsnyje.

Alus taip pat išsiskiria tuo, kad jam gaminti naudojamas vanduo yra imamas iš Miuncheno miesto teritorijoje esančių giliųjų gręžinių (maždaug 250 m gylio), siekiančių terciaro periodo sluoksnius. Kaip matyti iš Fritzo Sedlmayro knygos Geschichte der Spatenbrauerei (Alaus daryklos „Spaten“ istorija) 2 dalies, XIX a. viduryje gręžiniai buvo gręžiami iki 200 m gylio.

Wolfgango Behringerio knygoje Lowenbräu taip pat rašoma apie 1900 m. gręžiamus gilius gręžinius.

Prekiavimas alumi, kuris anuomet buvo gryniausias gėrimas, datuojamas nuo pat pirmosios „Oktoberfest“ šventės 1810 m., kai buvo paminėti Traiteuren – specializuoti maitinimo paslaugų teikėjai, kurie turėjo teisę prekiauti alumi ir vynu. (Plg. 1985 m. Miunchene išleistą Miuncheno miesto jubiliejinį leidinį 175 Jahre Oktoberfest („Oktoberfest“ šventei – 175 metų) arba 2010 m. liepos 16 d. dienraščio tz leidinį).

Šventė minima nuo 1810 m., kai už miesto esančioje pievoje buvo surengtos žirgų lenktynės, skirtos Bavarijos princo Liudviko I ir Saksonijos-Hildburghauzeno princesės Teresės santuokai paminėti. Šiandien „Oktoberfest“ šventė, kurią Miuncheno gyventojai meiliai praminė Wies’n (pievos), kasmet nuo rugsėjo vidurio iki spalio pradžios vyksta toje pačioje 42 hektarų pievoje Theresienwiese, esančioje miesto viduryje, kurioje vis dar matyti anų laikų lenktynių trasos pėdsakų. Kartu su „Oktoberfest“ švente kas ketverius metus vyksta ir Centrinis žemės ūkio festivalis, pirmą kartą surengtas 1811 m. 2010 m. minint 200-ąją „Oktoberfest“ šventę buvo parengta speciali istorinė programa, kurios metu vyko žirgų lenktynės ir gyvulių parodos. Nuo tada ši programa šiek tiek keitėsi ir buvo pervadinta į Oide Wiesn (Senoji „Oktoberfest“ šventė).

„Oktoberfest“ šventė prasideda Miuncheno miesto merui atkimšus pirmąją „Oktoberfestbier“ alaus statinę. 1950 m. šią tradiciją pradėjo tuometinis meras Thomas Wimmeris. Prieš atkemšant pirmąją alaus statinę, restoranų šeimininkai į savo paviljonus „Oktoberfest“ šventėje iškilmingai atvyksta gėlėmis puoštomis karietomis, lydimi merų ir tarybos narių, arkliais pakinkytų pastočių su aptarnaujančiu personalu ir prašmatnių Miuncheno alaus daryklų vežimų. Restoranų šeimininkų ir aludarių atvykimas bei pirmosios statinės atkimšimas yra plačiai transliuojami per televiziją ir internetu visame pasaulyje, kaip ir kitą dieną vykstantis didžiausias pasaulyje kostiumų ir šaulių paradas, kurį daugelis laiko svarbiausiu „Oktoberfest“ šventės atidarymo iškilmių akcentu.

Visame pasaulyje žinomas alaus „Oktoberfestbier“ vardas šiais laikais vertinamas dėl to, kad Miunchene jau nuo pat pradžių imtos taikyti aludarystės naujovės, turėjusios lemiamos reikšmės alaus kokybei. Pirmiausia viena tokių naujovių – 1873 m. Carlo von Linde sukurta pirmoji aušinimo mašina. Iš pradžių šią mašiną ėmė naudoti viena Miuncheno alaus daryklų, po to pasisekimo sulaukusi naujovė buvo pradėta taikyti ir kitose miesto alaus daryklose, o vėliau, pradėjus gaminti šaldytuvus, ir visame pasaulyje. Šios mašinos sukūrimas turėjo labai didelę reikšmę, nes pirmą kartą buvo galima nuolat gaminti ir laikyti bet kokį norimą kiekį aukštos kokybės alaus, nepriklausomai nuo klimato ir išorės temperatūros. Taip atsirado galimybė iš anksto pagaminti didelius kiekius alaus vykstant dideliems renginiams ir vietoje saugoti bei patiekti alų, neprarandant jo kokybės.

Vienas iš pagrindinių veiksnių, lėmusių išskirtinį alaus „Oktoberfestbier“ vardą, yra susijęs su tuo, kad jis buvo verdamas specialiai „Oktoberfest“ šventei. Šio aukščiausios kokybės produkto dabar galima paragauti ne tik „Oktoberfest“ šventėje, bet ir visame pasaulyje, įsigyjant alaus, paženklinto etikete „Oktoberfestbier“.

Nors nuo 1985 m. Miuncheno miestas „Oktoberfest“ šventės nebereklamuoja, apie ją oficialios pasaulinės apklausos duomenimis teigia žinantys 91 % respondentų. Štai 1997 m. spalio 20 d. laikraščio Frankfurter Allgemeine Sonntagszeitung straipsnyje rašoma: „Koks tarptautinis šis festivalis! Nors jis vadinamas Miuncheno „Oktoberfest“ švente, akivaizdu, kad daugelis lankytojų atvyko iš užsienio; čia kalbama anglų, italų, prancūzų, japonų ir kitomis mažiau atpažįstamomis kalbomis, o tikrosios bavarų tarmės beveik negirdėti“.

Produkto ypatumai

Kalbant apie šio produkto ypatumus, oficialiame Miuncheno miesto leidinyje, skirtame „Oktoberfest“ šventės 200 metų jubiliejui, teigiama, kad „savitas alus „Oktoberfestbier“ palaipsniui imtas tobulinti tik nuo 1872 m.“. Richardo Bauerio ir Fritzo Fenzlio knygoje 175 Jahre Oktoberfest 1810 bis 1895 („Oktoberfest“ šventei – 175 metų. 1810–1895 m.) teigiama, kad 1872 m. buvo galima įsigyti ypač stipraus, tirštos pradinės misos alaus. Knygoje München, Bier, Oktoberfest (Miunchenas, alus ir „Oktoberfest“) Hansas Glöckle rašo, kad anuomet Miuncheno gyventojai už „Oktoberfestbier“ turėjo atseikėti karališką 12 kreicerių sumą. Tačiau, užuot skundęsi dėl kainos, jie alumi mėgavosi „su didele pagarba ir deramai vertino jo ypatingą kokybę“. Autorius priduria: „Nuo 1872 m. „Märzen“ („Kovo mėnesio alus“), kurio pradinis alaus ekstraktas siekia 13 %, o alkoholio koncentracija – 4,1 %, tapo „Oktoberfest“ alumi par excellence ir išlaikė šį ypatingą statusą iki Antrojo pasaulinio karo pabaigos. Nuo 1950 m. pradėtas gaminti šviesesnis šio alaus variantas, kuris labiau patiko tuometiniams „Oktoberfest“ lankytojams, nors šiuo metu gintaro spalvos alus išgyvena tam tikrą atgimimą.

„Oktoberfestbier“ – tai alus, kurį specialiai „Oktoberfest“ šventei dideliais kiekiais verda nustatytoje geografinėje vietovėje įsikūrusios alaus daryklos. Tai ypač svarbus lankytojų lūkestis. „Oktoberfestbier“ iš kitų šventėje tiekiamų alaus rūšių išsiskiria savo gamyboje naudojamu vandeniu, didesne minimalia pradinės misos koncentracija (13,6 %), mažesne maksimalia pradinės misos koncentracija (14,0 %), didesne alkoholio koncentracija (5,3–6,6 %) ir didesniu baziniu kartumu (16 EBC vnt.) bei mažesniu maksimaliu kartumu (28 EBC vnt.). Dėl maksimalaus 28 EBC vnt. kartumo alus nėra itin kartus ir paprastai pasižymi sodriu, labai švelniu skoniu, kuris jau ne vieną dešimtmetį yra mėgstamas pietų Bavarijoje.

Dėl 1487 m. Grynumo įstatymo principais grindžiamų aludarystės metodų ir išskirtinės geografinėje vietovėje veikiančių alaus daryklų patirties bei kompetencijos vartotojai tikisi, kad alus „Oktoberfestbier“ bus išskirtinės kokybės.

Ypatingas „Oktoberfestbier“ statusas ir geras vardas yra pripažįstami visoje Vokietijoje ir tarptautiniu mastu. Daugelyje Europos laikraščių straipsnių „Oktoberfest“ šventė daugiau ar mažiau siejama su alumi. 74 Jungtinės Karalystės laikraščių straipsniuose, paskelbtuose 1995–2012 m., apie alų ir „Oktoberfest“ atsiliepiama įvairiais epitetais, kaip antai „geriausiai žinomi“, „žinomi visame pasaulyje“, „garsūs“ ir kt. Kai kuriuose straipsniuose alus dar ir apibūdinamas. Jau 1955 m. laikraščio Industrie-Kurier-Düsseldorf straipsnyje apie „Oktoberfest“ dr. Kuballe rašė taip: „Nuo praėjusio šimtmečio Miunchene vykstantis festivalis tapo didžiausia kasmetine švente Europoje.“ Taip pat pridūrė: „Į kelionių brošiūras Europoje ir JAV ši šventė vis dažniau įtraukiama kaip dėmesio vertas renginys, kurį mažų mažiausiai reikia „įsidėmėti“.“ 1996 m. Jungtinės Karalystės laikraštyje „The Sun“ Paulas Delany rašė: „Pernai didžiausio pasaulyje alaus festivalio lankytojai išmaukė beveik devynis MILIJONUS pintų alaus. Šiemet Vokietijoje Miunchene vykstančios 163-iosios „Oktoberfest“ šventės organizatoriai tikisi, kad daugiau nei septyni milijonai lankytojų išgers dar daugiau.“ 2003 m. laikraštyje „The Irish Times“ Derekas Scally teigė: „. originalus „Oktoberfest“ alus. Sunku rasti už Miuncheno ribų, bet vertas paieškoti.“ 2006 m. laikraštis Frankfurter Allgemeine Sonntagszeitung„Oktoberfest“ praminė „didžiausia alaus švente visoje Saulės sistemoje“. To paties laikraščio 2011 m. straipsnyje teigiama, kad „jokia pagiriamoji kalba apie Miuncheną neapsieina be „Oktoberfest“ paminėjimo“. Todėl akivaizdu, kokia svarbi Miunchenui yra „Oktoberfest“ šventė, o kartu ir „Oktoberfestbier“.

Ypatingas alaus „Oktoberfestbier“ statusas atsispindi įvairių žanrų vokiečių ir užsienio literatūros kūriniuose. Kaip pavyzdį galima paminėti Manuale della birra (Alaus vadovas) ir ištraukas iš šių knygų: 2005 m. Thomo Landwehrleno L’Oktoberfest de Munich: portée sociale et politique (Miuncheno „Oktoberfest“ šventės socialinis ir politinis poveikis): „<...> première place la Wiesn-Bier (ou Oktoberfestbier), cette bière spécialement brassée pour l’occasion <...>“ (<...> pirmos klasės „Wiesn-Bier“ arba „Oktoberfestbier“, specialiai šiai progai išvirtas alus <...>); ir 2011 m. Oliverio Garreto ir Tomo Colicchio The Oxford Companion to Beer: „Dabartinis „Spaten Oktoberfestbier“ tebegaminamas iš esmės pagal 1872 m. receptą. XIX a. <...> didžiąją dalį „Märzenbier“ ir „Oktoberfestbier“ bazinio salyklo <...>“. Šį tekstą galima rasti 2009 m. išleistoje Beno McFarlando knygoje World’s Best Beers – One thousand craft brews from cask to glass: „Tikrasis „Oktoberfestbier“ profesionaliai gali būti verdamas tik Miuncheno miesto ribose, alaus daryklose, dalyvaujančiose <...>“.

„Oktoberfestbier“ išskirtinumas pripažįstamas ne tik alaus daryklų, bet ir spaudoje bei literatūros šaltiniuose. Pavyzdžiui, 2005 m. laikraštyje Welt am Sonntag alus „Oktoberfestbier“ buvo minimas kalbant apie Vokietijos valstybinės vėliavos, federalinės vyriausybės ir su ja susijusių pagrindinių Vokietijos politinių partijų spalvas: „Šeštadienį prasidėjus „Oktoberfest“ šventei daugiau galvosime apie alų nei apie rinkimus.“ Toliau: „Tuomet šalį valdys ne juoda ar raudona, bet aukso, skysto aukso – geriausio Bavarijos alaus – spalva.“ 2009 m. laikraštyje išspausdintame straipsnyje „Oktoberfestbier“ buvo apibūdinamas iš užsienio vartotojų pusės: „Alus, į kurį krypsta viso pasaulio akys.“ 2011 m. straipsnyje apie „Oktoberfestbier“ rašoma aiškiai ir glaustai: „Aišku tik viena: visi šių metų „Oktoberfest“ šventės alaus daryklų pagaminti „Wiesnbiere“ yra puikūs.“ Šie spaudoje pasirodę atsiliepimai sutampa su rašytojo Thomo Wolfe’ės 1928 m. apsilankymo „Oktoberfest“ šventėje aprašymu, kuriame pabrėžiamas „Oktoberfestbier“ išskirtinumas: „Pasakotojas, kurį apsilankius „Wiesn“ šventėje iškart užplūsta neapsakoma baimė ir euforija, norėdamas suprasti šį reginį, turi kai ką išsiaiškinti: „Alaus?“, – pasiteiravau, – „Kodėl būtent alaus? Kas traukia žmones čia atvykti gerti alaus? Kodėl žymiosios alaus daryklos surentė šitiek alaus paviljonų, kai visas Miunchenas garsėja savo alumi, o mieste veikia šimtai alaus užeigų?“ Jo bendražygis Heinrichas patikino, kad jis teisus, tačiau: „Juk tai – „Oktoberfestbier“.“ Garsus alaus žurnalistas-specialistas Michaelis Jacksonas taip pat įvertino neprilygstamą „Oktoberfestbier“ išskirtinumą: „Alui „Oktoberfestbier“ būdinga Alpių aukštumų dydžio puta, pikantiški grietinėlės ir salyklo poskoniai <...>“.

Priežastinis geografinės vietovės ir kurios nors produkto savybės, gero vardo ar kitos ypatybės ryšys

Ilgametė tradicija alų „Oktoberfestbier“ virti išskirtinai Miuncheno šventei, prekiavimas juo daugiau kaip 200 metų gyvuojančioje, visame pasaulyje gerai žinomoje „Oktoberfest“ šventėje ir ypatingas šio alaus sodrumas, švelnumas laikomi vienijančiu veiksniu, prisidėjusiu prie to, kad Vokietijoje ir tarptautiniu mastu „Oktoberfestbier“ tapo gerai žinomu ir populiariu specializuotu alumi, kurio geras vardas, bemaž kaip Miuncheno ambasadoriaus, yra neatsiejamas nuo miesto ir jo gyvenimo būdo. Šventę, kuri suteikė pradžią garsiajam alui „Oktoberfestbier“, ir kurioje juo prekiaujama, žino visas pasaulis.

Viena pirmųjų nuorodų apie tai, kad per „Oktoberfest“ šventę buvo leidžiama prekiauti tik nustatytoje geografinėje vietovėje įsikūrusių alaus daryklų pagamintu alumi, randama iki 1850 m. taikytame miesto savivaldybės sprendime dėl „Oktoberfest“ šventės. Dokumentų serijos Miscellanea Bavarica Monacensia 100-ajame leidinyje, pavadintame Das Münchner Oktoberfest (Miuncheno „Oktoberfest“ šventė), trumpai aprašoma, kaip keturiems restoranų šeimininkams iš Miuncheno apylinkių nebuvo leista per šventę pardavinėti savo alaus, pagaminto Telco savivaldybėje (apie 45 km nuo Miuncheno). Tik 18 Miuncheno restoranų šeimininkų, kurių alus buvo verdamas vietinėse Miuncheno alaus daryklose, gavo leidimą pardavinėti savo produkciją „Oktoberfest“ šventėje. Keturiems restoranų šeimininkams iš kaimyninių miesto apylinkių savo alumi buvo leista prekiauti už šventės ribų, kiek tolesnėje Zendlingo Aukštumos vietovėje.

Miuncheno gyventojams „Oktoberfestbier“ siejasi su „Oktoberfest“ šventės istorija ir tradicijomis, su kuriomis jie susipažįsta dar pradinėje mokykloje. Todėl metas, kai vyksta „Oktoberfest“ šventė, Miunchene neretai įvardijamas „sezoniniu laikotarpiu“, panašiu į kovo mėnesį vykstantį „Starkbierzeit“ („stipraus alaus sezonas“).

Kiekvienais metais lankytojai iš viso pasaulio suplūsta į „Oktoberfest“ šventę, kad galėtų pasimėgauti šiuo ypatingu alumi ir tradicine aplinka. Miuncheno miesto duomenimis, per kiekvienus 10 metų iki 2010-ųjų. „Oktoberfest“ šventę vidutiniškai aplankydavo daugiau nei 6 mln. žmonių, kurie vidutiniškai išgerdavo 6,24 mln. litrų alaus.

Žodžio „Oktoberfestbier“ sąsają ne tik su ypatingos kokybės alumi, bet ir su Miuncheno miestu patvirtina dvi neseniai atliktos vartotojų apklausos.

1980 m. Vokietijoje atliktos apklausos dalyviams buvo užduotas toks klausimas: „Įsivaizduokite, kad užeigoje ar pas draugus jums duodamas alaus butelis, ant kurio etiketės užrašyta „Oktoberfestbier“. Kaip manote, kur jis buvo pagamintas?“ 70 proc. vokiečių ir 84 proc. bavarų iš karto nurodė Miuncheną.

2008 m. Austrijoje atliktas empirinis rinkos tyrimas parodė, kad 68,5 % retkarčiais alų geriančių asmenų žinojo pavadinimą „Oktoberfestbier“, o 53,5 % šios grupės asmenų šį terminą siejo su Miuncheno miestu.

Koks svarbus „Oktoberfestbier“ yra alaus šventei, Miuncheno miestui ir ne tik, inter alia, galima spręsti iš to, kad šio alaus 1 litro bokalo „Maß“ kaina, skirtingai nei įprasto alaus kaina, Miunchene ir Bavarijoje tebėra politinių diskusijų objektas.

2003 m. rugsėjo 21 d. laikraštyje Frankfurter Allgemeine Sonntagszeitung išspausdintame straipsnyje Thiemo Heegas aptarė šią temą, teigdamas, kad „svarbiausias klausimas prieš Miuncheno „Oktoberfest“ šventę visada yra vienas ir tas pats: Kiek šiemet kainuos litras alaus?“. Tačiau praeityje tai ne visada buvo diskutuotinas klausimas. Antai 1844 m. „gausiai ginkluotoms“ kariuomenės rezervo pajėgoms buvo duotas nurodymas būti parengtyje, nes tais metais vyko protestai dėl alaus kainos ir buvo baiminamasi pakartotinių protestų (oficialus Miuncheno miesto „Wiesn“ šventės žurnalas 200 Jahre Oktoberfest, dienraščiai Münchner Merkur ir tz).

Nuoroda į paskelbtą specifikaciją

https://register.dpma.de/DPMAregister/geo/detail.pdfdownload/29500

(1) OL L 343, 2012 12 14, p. 1.